แบงก์โน้ตส์
นักวิ่ง
15 ก.ย. 2554

นักวิ่ง
โดย..ทีมข่าวการเงิน
วันที่ 18 ก.ย.นี้ หนังสือพิมพ์บางกอกโพสต์จัดกิจกรรมบางกอกโพสต์ มินิมาราธอน 2011 (ครั้งที่ 3) ออกสตาร์ตและเข้าเส้นชัยที่ลานหน้าโรงแรมเซ็นทาราแกรนด์
งานนี้จัดเพื่อกระชับสัมพันธ์ระหว่างพนักงานและประชาชน งานนี้ก็มีนายแบงก์ดอดมาลงสมัครวิ่งกับเขาเหมือนกัน
คนที่มาวิ่งแน่ๆ คือ อภิชาติ เกษมกุลศิริ รองกรรมการผู้จัดการ ธนาคารไอซีบีซี (ไทย) ผู้ที่รักการวิ่งเป็นชีวิตจิตใจ 
ขนาดไปดูงานที่อังกฤษ อากาศเย็นเจี๊ยบ คุณอภิชาติยังตื่นแต่เช้าขึ้นรถไฟใต้ดินจากโรงแรมที่พักไปหอนาฬิกาบิ๊กเบน สัญลักษณ์ของกรุงลอนดอน เพื่อวิ่งออกกำลังกายเกือบทุกเช้ามาแล้ว
เห็นหรือยังว่าเฮียเค้าบ้าพลังขนาดไหน ฉะนั้นวันที่ 18 ก.ย.นี้ ก็เลยแอบมาวิ่งการกุศลกับโพสต์แบบสุขภาพดี แถมได้บุญอีกตะหาก
รายการนี้ ดร.ประสารไตรรัตน์วรกุล ผู้ว่าการแบงก์ชาติ ก็เคยมาวิ่งด้วยช่วงที่เป็นกรรมการผู้จัดการแบงก์รวงข้าว